ན་དུ་སོ་སོར་བྲི། དེའི་ཕྱིའི་མུ་ཁྱུད་ལ་ཡིག་མགོ་ཕྱིར་བསྟན་མདུན་ནས་བརྩམ་སྟེ། ཨོཾ་
ཨཱཿཧཱུྃ་ཧྲཱིཿབཛྲ་འབར་བ་རྩལ་སརྦ་སིདྡྷི་ཧཱུྃ༔ ཨོཾ་ཨཱཿཧཱུྃ་ཧྲཱིཿབཛྲ་འབར་བ་རྩལ་ཨཱ་ཡུཿསིདྡྷི་ཧཱུྃ༔ ཨོཾ་ཨཱཿཧཱུྃ་ཧྲཱིཿ བཛྲ་འབར་བ་རྩལ་མ་ཎི་རཏྣ་སིདྡྷི་ཧཱུྃ༔ དྲི་ཟའི་རྒྱལ་པོ་རྡོ་རྗེ་འབར་བ་རྩལ་འཁོར་བཅས་རྟེན་
འདིར་བརྟན་པར་བཞུགས་ནས་ཚེ་དཔལ་ལོངས་སྤྱོད་ཀྱི་དངོས་གྲུབ་རྒྱ་ཆེན་པོ་སྩལ་དུ་གསོལ། ཞེས་བྲི། དེའི་ཕྱིའི་མུ་ཁྱུད་ལ། དབྱངས་ཡིག་གཡས་སྐོར་དང་གསལ་བྱེད་གཡོན་སྐོར་དུ་བྲི། དེའི་ཕྱིའི་མུ་
ཁྱུད་ལ་རྟེན་འབྲེལ་སྙིང་པོ་འདོད་གསོལ་དང་བཅས་པ། དེའི་ཕྱིའི་མུ་ཁྱུད་གཉིས་ལ་རྡོ་ར་མེ་རི་བྲིས་ཤིང་དྲི་ནོངས་དག་སླད་ཟན་ཕྱིས་བྱས་ཏེ། བྱང་གཏེར་གཙོ་བོར་གྱུར་པའི་གཏེར་རྫས་དང་། ཆོས་སྨན་སེལ་
མེད་ཁུངས་ཐུབ་དང་དྲི་བཟང་གིས་ལེགས་པར་བྱུག འདི་ནི་ཚེ་སྒྲུབ་དང་ནོར་གྱི་ཁ་བསྒྱུར་བྱས་པ་ཡིན་ཅིང་། གཞན་ལ་སྨྱོ་འདྲེ་འདུལ་བ། ནད་རིམས་བསྲུང་བ། རིག་མ་དབང་སྡུད། གཡུལ་རྒྱལ་བ།

མཐུ་གཏད་བཟློག་པ། རིགས་བརྒྱུད་འཕེལ་བ། ཐོག་སེར་འབེབས་པ། གཏད་ཁྲོམ་བྱེད་པ། ལོག་ལྟ། འགྲན་སེམས་ཅན་ཟིལ་གྱིས་གནོན་པ། ཆེ་བཙན་རྒྱལ་བློན་སོགས་དབང་དུ་སྡུད་པ། སྙན་
གྲགས་ཁྱབ་པ། ཕྲིན་ལས་རྣམ་བཞི་སྒྲུབ་པ། རྒྱལ་གཟེར་གནམ་དགྲ་སྲུང་བ་ལ་སོགས་པ་སྐབས་ཐོབ་གང་དགོས་ཀྱང་ལས་ཚོགས་གསང་སྒྲུབ་ཀྱི་ཤོག་དྲིལ་ལྟར་རིགས་པའི་འཕྲུལ་གྱིས་བླང་ཞིང་འདོད་
གསོལ་བཅས་པའི་ཤོག་རྫར་ཀྱང་ཕྱི་ནང་གསང་རྟེན་ཐམས་ཅད་ཀྱི་ཤམ་བུར་འཇུག་རུང་ངོ་། །འོན་ཀྱང་ཐོག་སེར་འབེབས་པ་དང་། མཐུ་གཏད་བྱེད་པ་སོགས་མི་ལ་གནོད་པ་རང་ཉིད་དམྱལ་བའི་རྒྱུ་ཡིན་པས་
སྤངས་བྱས་ན་ལེགས་སོ། །མན་ངག་གི་གནད་ཐམས་ཅད་ཆིག་བརྒྱུད་ཡིན་པས་ཀུན་ལ་མི་སྟོན། གསང་བ་མ་བྱས་ན་བཀའ་ཆད་འོང་། ད་ནི་སྲོག་འཁོར་གྱི་འཕྲོས་བླ་རྡོ་ནི། མན་ཤེལ་ཟུར་བརྒྱད་པའམ།
ཟུར་དྲུག་པ། མ་འབྱོར་ན་བླུག་ཤེལ་མ་ཡིན་པའི་འཇའ་ཤེལ་གང་འགབ་ཅིག་ལ་ཨཿདཀར་པོ་ཞིག་བྲིས་ལ་དྲི་བཟང་ཆོས་སྨན་དང་གཏེར་རྫས་སོགས་གོང་ལྟར་བྱུག་ལ་སྤྲ་རྩིས་མནན། ཤོག་བུར་འདོད་གསོལ་
འདི་ལྟར་ཡིག་ཕྲེང་གཅིག་ཏུ་རྫོགས་པར་བྲིས་ལ། ཧོཿབྱང་ཆུབ་སེམས་དཔའ་ནམ་མཁའི་སྙིང་པོའི་སྤྲུལ་པ་དྲི་ཟའི་རྒྱལ་པོ་ལྷ་ཆེན་རྡོ་རྗེ་འབར་བ་རྩལ། གསང་ཡུམ་གནམ་མཚོ་ཕྱུག་མོ། རིགས་བཞིའི་སྤྲུལ་

༄༅། །སྲས་བཞི། སྤྲུལ་བློན་བཀའ་སྡོད་རུ་འདྲེན་དང་བཅས་པ་རྣམས། དཔལ་ཕྱག་ན་རྡོ་རྗེ་པདྨ་ཐོད་ཕྲེང་། དྲི་མེད་བཤེས་གཉེན། བཻ་རོ་ཙ་ན། ཚངས་པ་ལྷའི་མེ་ཏོག མུ་ཁྲི་བཙན་པོ།
ཡེ་ཤེས་མཚོ་རྒྱལ། གཏེར་སྟོན་རིག་འཛིན་རྒོད་ལྡེམ། སྲས་རྣམ་རྒྱལ་མགོན་པོ། རྡོ་རྗེ་མགོན་པོ། བྱམས་པ་བཤེས་གཉེན། ངག་དབང་གྲགས་པ། སངས་རྒྱས་དཔལ་བཟང་། ཆོས་རྒྱལ་བསོད་
ནམས༑ བསོད་ནམས་བཀྲ་ཤིས། མཁྱེན་བརྩེའི་དབང་ཕྱུག བྱམས་པ་སྐལ་བཟང་། དབང་ཕྱུག་རབ་བརྟན། བསོད་ནམས་མཆོག་ལྡན། ཆོས་དབྱིངས་རང་གྲོལ། རྒྱལ་མཆོག་བློ་བཟང་རྒྱ་མཚོ།
རིག་འཛིན་པདྨ་འཕྲིན་ལས། དཀོན་མཆོག་ལྷུན་གྲུབ། རིག་འཛིན་རྡོ་རྗེ་ཐོགས་མེད། རིག་འཛིན་གཡུང་མགོན་རྡོ་རྗེ། གྲུབ་དབང་པདྨ་བཤེས་གཉེན། སྐྱབས་མགོན་འཁོར་ལོའི་མགོན་པོ་རིག་འཛིན་
ཁམས་གསུམ་ཟིལ་གནོན། དྲིན་ཅན་རྩ་བའི་བླ་མ་གནས་གསུམ་ཌཱཀྐིའི་གཙོ་བོ་རྗེ་བཙུན་ཀུན་བཟང་འཇིགས་མེད་བདེ་ལྡན་ལ་སོགས་ཏེ་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་དང་དམ་ལས་མ་
འདའ་བར་གསང་བ་བླ་རྡོ་སྲོག་གི་རྟེན་རྫས་འདི་དང་གཉིས་སུ་མེད་པར་ཇི་སྲིད་འབྱུང་བ་བཞིའི་གནོད་པས་མ་འཇིག་གི་བར་དུ་བརྟན་པར་བཞུགས་ཏེ་བདག་སྒྲུབ་པ་པོ་དང་ང་ཁྱོད་གཉིས་དམ་ཚིག་གཅིག་པ་ཡིན་་

པས་ཇི་ལྟར་བཅོལ་བའི་ཕྲིན་ལས་ཀུན་ཐོགས་པ་མེད་པར་བསྒྲུབ་པ་དང་། ཁྱད་པར་ས་ལམ་གྱི་བར་ཆད་ཐམས་ཅད་སེལ་ཞིང་ཁྱབ་བདག་གདོད་མའི་མགོན་པོའི་རང་ཞལ་མངོན་སུམ་དུ་མཇལ་ནས་མཆོག་གི་
དངོས་གྲུབ་སྩོལ་བར་མཛོད་ཅིག་ས་མ་ཡ་ན་རཀ་ཀན། ཞེས་བྲིས་འཁོར་ལོའི་བྱུག་རྫས་ཀྱིས་བྱུག་ལ་བླ་རྡོ་མན་ཤེལ་ལ་དབུ་ནས་མར་ཡི་གེ་ནང་བསྟན་དུ་དྲིལ་ལ་དར་སྐུད་དཀར་པོས་བཅིང་ངོ་། །དེ་ནས་བླ་རྡོ་
སྲོག་འཁོར་ཇི་ལྟར་བསྒྲུབ་ཚུལ་ནི། སྟེགས་བུར་རས་དཀར་བཏིང་བའི་ཁར་སྣོད་འབྲུ་དཀར་གྱིས་བཀང་བའི་སྟེང་དུ་སྲོག་འཁོར་མདུན་བསྟན་དུ་བཀོད་པའི་ཁར་བླ་རྡོ་བཞག་ལ་གཟུངས་ཐག་བཏགས། དེའི་
མདུན་དུ་ཐང་ལྷའི་མཆོད་གཏོར་སོགས་བཤམ། རྟ་མགྲིན་དྲེགས་པ་དབང་སྡུད་ཀྱི་ལས་གཞུང་བསྲང་། ཐུབ་ན་དེའི་གཏོར་མ་ཡང་སྲོག་འཁོར་ལས་སྟེགས་མཐོ་བར་བཀོད་དེ་མིན་རྟ་མགྲིན་དྲེགས་པ་དབང་
སྡུད་ཀྱི་བདག་བསྐྱེད་ལ་བརྟེན་པའི་བཟླས་པ་སྐབས་སྦྱར་མཐར། སྦྱངས་ཁྲུས་ཁྱུག་ཙམ་ནས། ཐང་ལྷའི་ལས་བྱང་ཤེལ་གྱི་རྔ་བོ་ལྟ་བུ་གཞུང་བསྲང་ལ་བཟླས་པ་སྐབས་སྦྱར་བཟླས་མཐར་དམ་བསྲེ། སྤྲོ་ན།
ཐོད་པ་ཚད་ལྡན་ནམ། ཤེལ་ཕོར་དུ་ཛ་གད་བཟང་པོར་སེལ་མེད་བསྟབ་པ་ཡང་སྔོན་ནས་བཤམས་ལ། མདུན་གྱི་སྲོག་འཁོར་ཐང་ལྷར་གསལ་སྐབས། བདུད་རྩིའི་ནང་དུ་ཡང་ཐང་ལྷ་གསལ་བཏབ་ལ། ཨོཾ་

༄༅། །ཨཱཿཧཱུྃ་ཧྲཱིཿབཛྲ་འབར་བ་རྩལ་ཀཱ་ཡ་ཝཱཀྐ་ཙིཏྟ་ཛཿཧཱུྃ་བཾ་ཧོ༔ ཞེས་པ་བདུན་ནམ་གསུམ་མམ་གང་འགབ་སོགས་བཟླས་པས། དེའི་སྐུའི་འོད་ཟེར་གྱིས་མི་མཇེད་སྟོང་གསུམ་གྱི་ཚེ་དང་
དངོས་གྲུབ་ཐམས་ཅད་བདུད་རྩིའི་ནང་དུ་བསྟིམས་པས། འཆི་མེད་ཡེ་ཤེས་ཀྱི་བདུད་རྩིར་གྱུར་པར་མོས་ལ། དེ་ནས་སྲོག་འཁོར་ལ་ཡང་གཏོར་ཞིང་རང་གིས་མྱང་ལ། སརྦ་པཉྩ་ཨ་མྲྀ་ཏ་ཁཱ་ཧི། ས་མ་ཡ་ན་
རཀ་ཀན༔ ཞེས་ཐ་ཚིག་བསྒྲགས་ལ་ལེགས་ཉེས་ཀྱི་པྲ་བརྟག་པ་ཡང་གཏེར་གཞུང་བཞིན་བྱའོ། །དེ་ནས་ལས་བྱང་གི་འཕྲོ་དང་། གསོལ་ཀ་ཚོགས་མཆོད་བཅས་ཀྱང་བྱ། འགྲུབ་ན་རྟ་མགྲིན་དྲེགས་པ་
དབང་སྡུད་ཀྱི་ལས་གཞུང་བསྲངས་ནས་ཐུན་བཞིའི་རིམ་པས་གཞུང་བཞིན་རྟགས་ཐོན་དུ་བསྒྲུབ་པའམ། མ་གྲུབ་ཚེ་ཇི་ལྟར་རིགས་པ་བསྒྲུབ་ལ་བསྐང་བ་གང་རྒྱས་དང་བརྟན་བཞུགས་སོགས་ཀྱང་བྱ། དེ་ནས་
སྲོག་འཁོར་དཀྱིལ་དུ་བླ་རྡོ་མན་ཤེལ་དེ་དང་། འཕེལ་གདུང་། རྟེན་འདུས། མཆོད་སྨན། དབུ་སྐྲ། སྐུ་རུས། ན་བཟའ་སོགས་སེལ་མེད་ཁུངས་ཐུབ་ངེས་བཅུག་ལ་སྲོག་འཁོར་སྤྱི་བཞིན་ལྟེབ། དར་
སྐུད་དཀར་པོས་བཅིངས། དར་དཀར་གྱིས་ཐུམ་བཏང་ལ་དབུ་ཞབས་མ་ལོག་པར་སྦ་ལྕག་ལ་བཏགས། དེ་དང་མཉམ་དུ་ཤེལ་ཕྲེང་དཀར་པོ་རྒྱན་ལྡན་ཞིག་ཀྱང་སྦ་ལྕག་ལ་བཏགས་ཏེ་སྨྱུག་རྒོད་སྐུ་ཙཀ་ལྡན་པ་

ཕྱི་རྟེན་དེ་དང་མཉམ་དུ་བཙུག་གོ། དེ་ནི་གསུང་རྟེན་དང་ཐུགས་རྟེན་ནམ་གསང་རྟེན་གྱི་རིམ་པའོ། །གསུམ་པ་ཡོན་ཏན་གྱི་རྟེན་ནི། དམ་ཚིག་གཙང་ཞིང་རིགས་བརྒྱུད་བཟང་པོ་ནས་བླངས་པའི་འབྲུ་ནག་རྡུལ་
མེད་བཀྲུས་ཏེ་སྐམ་བསེང་བགྱིས་པའི་རྗེན་ལ་ཁྱད་པར་གྱི་རྫས་ཤ་ལྔ་བདུད་རྩི་ལྔ། ཟས་ནོར་འཕེལ་བའི་ཕྱིར་རིན་པོ་ཆེ། འབྲུ་སྣ། ཤ་སྣ། ནད་ཞི་ཕྱིར་སྨན་སྣ་ཚེོགས་དང་། ཁྱད་པར་ལས་སོགས་དང་
འབྲེལ་ན་གྲི་ཁྲག་བསྲེ་དགོས་པ་ཡང་གསུངས། མདངས་རྫས་མེ་ཏོག་གི་ཕྱེ་རྣམས་བསྲེས་ལ། གཞན་དུ་སྐབས་འདིར་གཏོར་རྫས་བྱིན་གྱིས་བརླབ་དགོས་པ་གསུང་རུང་མ་གྲུབ་ཀྱང་འཐུས་པ་དཀར་གསུམ་
མངར་གསུམ་བསྲེས་པའི་མར་ཁུ་དང་། ཆང་བཟང་པོར་སེལ་མེད་ཀྱི་ཆོས་སྨན་བཏབ་པ། ཤ་སྣ། ཁྲག་སྣ། སྤོས་དང་དྲི་བཟང་གི་རིགས། སྤྲོ་ན་གཏོར་མའི་དེ་ཉིད་ནས་གསུངས་པའི་ཕྱི་ནང་གསང་
གསུམ་གྱི་དཀར་གསུམ་ཀྱང་བསྲེས་ཏེ་སྦོལ་ལ་ཧ་ཅང་སླ་བ་མ་ཡིན་པ་སུགས་ཐུད་ལྟ་བུའི་རིན་པོ་ཆེའི་སྣོད་དུ་རྟེན་གཏོར་རམ་སྒྲུབ་གཏོར་དུ་གྲགས་པ། གཏོར་མ་གྲུ་བཞི་ཤེལ་མཁར་རྒྱ་ཕིབས་ཏོག་ཅན་ལ་རིན་
པོ་ཆེ་འབུར་གསུམ་གྱིས་སྤྲས་པ། རྩ་བར་པདྨ་འདབ་བརྒྱད་ཀྱིས་ཁོར་ཡུག་ཏུ་བསྐོར་བ། རཏྣ་འབྲུ་གསུམ་གྱིས་མཛེས་པ། དཔངས་སུ་རབ་ཁྲུ་གང་། འབྲིང་རྐྱང་གང་། ཐ་མ་མཐོ་གང་སོགས་སྐབས་

༄༅། །དང་མཐུན་པར་བཞེངས་པའི་ནང་དུ་ཟངས་སྦུག་གམ་སྨྱུག་སྦུག་ཏུ། རྒྱ་ཤོག་བཟང་པོར། མཚལ་ལམ། རྒྱ་སྣག་གཙང་མས། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཧྲཱིཿམཧཱ་ཀྲོ་ཏ་
པདྨནྟ་ཀྲིཏ་ཧ་ཡཾ་གྷྲཱི་ཝ་ཧཱུྃ་ཧཱུྃ་ཕཊ༔ ཨ་ཧ་རི་ནི་ས་ཧཱུྃ༔ ཨོཾ་བཛྲ་ཐང་ཀ་ར་མུན་ཉིད་ཁུ་ཤ་ལི་ཨ་ཛཿཛཿས་མ་ཡཱ་ཧཱུྃ་ཕཊ༔ ཨོཾ་བཛྲ་ཐང་ཀ་ར་མུན་ཉིད་ཁུ་ཤ་ལི་སྭཱ་ཧཱ༔ ལྷ་ཆེན་པོ་རྡོ་རྗེ་འབར་བ་རྩལ་འཁོར་དང་
བཅས་པ་ཁྱེད་རྣམས་མཉེས་མཆོད་རྟེན་གཏོར་འདི་དང་གཉིས་སུ་མེད་པར་བརྟན་པར་བཞུགས་ནས་བདག་གི་ཕྱི་ནང་གསང་བའི་བར་ཆད་མི་མཐུན་པའི་ཕྱོགས་ཐམས་ཅད་ཞི་བ་དང་ལེགས་ཉེས་ཀྱི་མཚན་མ་དང་
རྟགས་རྣམས་གསལ་བར་བསྟན་དུ་གསོལ། ཞེས་ཡིག་ཕྲེང་གཅིག་ཏུ་རྫོགས་པར་བྲིས་ལ་དྲི་བཟང་དང་ཆོས་སྨན་བྱུག་པར་རབ་གནས་བྱས་པ་དབུ་ནས་ཡི་གེ་ནང་བསྟན་དུ་དྲིལ་ལ་སྨྱུག་སྦུག་ཏུ་བཅུག་ལ།
སྨན་ཕྱེ་རིན་པོ་ཆེ་སྤོས་སྣ་ཚོགས་ཀྱིས་བཀང་ལ་གཏོར་མའི་དབུས་སུ་འཇུག གཏོར་མ་རྩི་དཀར་པོ་དང་། རྒྱན་སྤྲོས་ཀྱིས་མཛེས་པར་བགྱིས་པར་གཏོར་གདུགས་དཀར་པོ་བཅས་སྨྱུག་རྒོད་ཀྱི་མདུན་དུ་ཚེས་
བཅོ་ལྔ་ལྟ་བུར་བཤམ། དེའི་གཡས་གཡོན་རྒྱབ་གསུམ་དུ་རིན་པོ་ཆེའི་སྣོད་གས་ཆག་མེད་པའི་གཙང་མའི་ནང་དུ་གཡའ་ཆུ་གངས་ཆུ་སྐྱེས་ཆུ་གསུམ་གྱིས་བཀང་བར་བཀོད། དེ་ཡང་རྟེན་གཏོར་འཛུགས་

སྐབས་བྱིན་རླབས་དང་གཏོར་འཛུགས་ཀྱི་རིམ་པ་གཞན་དག་ཏུ་རྒྱས་པར་གསུངས་པ་ལྟ་བུ་བགྱིས་ཆོག་མོད། སྐབས་འདིར་ཡི་གེ་ཀྱང་འཇིགས་ཤིང་མ་བྱུང་ཡང་འཐུས་པས་བྱང་གཏེར་རང་ལུགས་སུ་མཆོད་པ་
བྱིན་རླབས་སྐབས་མཆོད་རྫས་སུ་ཤེས་པ་དང་། ལྷ་བསྐྱེད་སྐབས་ལྷར་གསལ་བ་ལ་སོགས་གསུངས་པ་བཞིན་སྒྲུབ་པའི་སྐབས་ནས་འབྱུང་ཞིང་། གཏོར་མའི་པྲ་བརྟག་པ་ཡང་གཏེར་གཞུང་ལྟར་བྱའོ། །དེས་
ཡོན་ཏན་གྱི་རྟེན་ནམ་ནང་རྟེན་གྱི་རིམ་པར་ཡང་ངོས་བཟུང་ཆོག་གོ། བཞི་པ་ཕྲིན་ལས་ཀྱི་རྟེན་ནི། གཏོར་མ་དང་མཆོད་པའི་རིམ་པ་སྟེ། གཏོར་མར་ཡང་། བསྐང་གཏོར་དང་མཆོད་གཏོར་དགྱེས་སྐོང་གི་
གཏོར་མ་སོགས་ལ་ནི་མིང་གི་རྣམ་གྲངས་ལས་དོན་གཅིག་པ་ཡིན་ཞིང་། བཟོ་དབྱིབས་ཀྱང་གཅིག་པས། རིན་པོ་ཆེའི་སྣོད་དུ་མཆོད་གཏོར་ཟུར་གསུམ་གཤམ་དཀྲིས་ཅན་སོར་བཅུ་གཉིས་པ་མདུན་དུ་ལུག་
མགོས་མཚན་པ་རྒྱན་སྤྲོས་མཛེས་པའི་ནང་དུ་སྤྲོ་ན་མཆོད་གཏོར་ལ་ཡང་གཏོར་གཟུགས་འབུལ་དགོས་པས་སྨྱུག་སྦུག་ལྟ་བུའི་ནང་དུ། རྒྱ་ཤོག་ལ། ཨོཾ་བཛྲ་ཐང་ཀ་ར་མུན་ཉིད་ཁུ་ཤ་ལི་ཨ་མྲྀ་ཏ་ཁཱ་ཧི་ཁཱ་ཧི་
སྭཱཧཱ༔ ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་སོགས་ནམ་མཁའ་མཛོད་ཀྱི་སྔགས་ཤམ་དུ། ཀྱཻ་མཆོད་སྦྱིན་གྱི་གཏོར་མ་འདོད་པའི་ཡོན་ཏན་ལྔ་དང་ལྡན་པ་འདི་ཉིད་དྲི་ཟའི་རྒྱལ་པོ་རྡོ་རྗེ་འབར་བ་རྩལ་འཁོར་དང་བཅས་

༄༅། །པ་ལ་འབུལ་ལོ། །དགྱེས་པ་ཆེན་པོས་བཞེས་ནས་ཕྲིན་ལས་རྣམ་བཞི་སོགས། ཇི་ལྟར་བཅོལ་བའི་འདོད་དོན་ཐམས་ཅད་ཐོགས་པ་མེད་པར་མཛད་དུ་གསོལ། ཞེས་བྲི། བྱུག་རྫས་
བྱུག་ལ་གཏོར་མར་གཞུག དེའི་གཡོན་དུ་གཡུ་སྒྲོན་མའི་གཏོར་མ་ཟླུམ་པོ་མཐེབ་སྐྱུས་བསྐོར་བ་དང་། གཞན་ཡང་རིག་འཛིན་ངག་གི་དབང་པོས་མཛད་པའི་ཕྲིན་ལས་ཤེལ་གྱི་རྔ་བོ་རྩ་བར། རྒྱལ་བ་ལྔ་པ་
ཆེན་པོས་ལྗགས་བསྒྲིགས་མཛད་པའི་ལྷ་མཆོག་འབར་བ་རྩལ་གྱི་ཕྲིན་ལས་རྒྱས་པར་བརྒྱ་ཕྲག་ཉི་ངོས་འཛིན་པའི་སྣང་གསལ་ལས་གསུངས་པ་བཞིན་གྱི། མཆོད་པ། གཏོར་མ། བསྐང་རྫས་སོགས་ལེགས་
པར་བཤམས་པ་ནི་ཕྲིན་ལས་ཀྱི་རྟེན་ནོ། །ལྔ་པ་དོན་ནི། དེ་ཡང་རྫོགས་པ་ཆེན་པོའི་རྣལ་འབྱོར་པས་རྟེན་རྫས་དེ་རྣམས་མ་བརྟེན་ཀྱང་རུང་བར་སྐུ་གསལ་བར་སྒོམ་པ་སྐུ་རྟེན། སྔགས་བཟླ་བ་གསུང་རྟེན།
དབྱིངས་རིག་དབྱེར་མེད་མཉམ་པར་འཇོག་པ་ཐུགས་རྟེན། དེ་ལྟ་བུའི་ཚུལ་ཤེས་པ་ཡོན་ཏན་གྱི་རྟེན། འཕྲིན་ལས་བཞིའི་སྒྱུར་ཁ་ཤེས་པ་ཕྲིན་ལས་ཀྱི་རྟེན་ནོ། །རྡོ་རྗེ་ལུས་ཀྱི་ཁམས་དཀར་པོ་ཐང་ལྷ། དམར་
ཆ་ཡུམ། རླུང་འཁོར་ཚོགས་དང་བཅས་པའི་རྟེན་ཏེ། དེའི་དོན་རྟོགས་ན་རང་གི་རིག་པའི་ཡེ་ཤེས། མ་རྟོགས་པས་དྲི་ཟའི་རྒྱལ་པོ་འཁོར་བཅས་ཡིན་ཀྱང་། ཕྱི་ནང་གསང་རྟེན་སྐུ་གསུང་ཐུགས་ཡོན་ཏན་

ཕྲིན་ལས་ཀྱི་རྟེན་རྫས་རྒྱས་པར་འགྲུབ་ན་རྒྱུ་བསོད་ནམས་ཀྱི་ཚོགས་བསགས་པས་འབྲས་བུ་ཡེ་ཤེས་ཀྱི་ཚོགས་རྫོགས་པར་གདོན་མི་ཟ་བས་དེ་ལྟ་ཚུལ་དེ་ལ་འབད་དགོས། དོན་དམ་པར་རྟག་བརྟན་ཐེར་ཟུག་
རྡོས་བཅས་སུ་ཨ་འཐས་ཀྱི་འཇུར་བུས་མི་འཆིང་བར། མཆོག་གི་རྟེན་གཙོ་ཆེ་བས། རིག་འཛིན་ཡོལ་མོ་བའི་གསུང་དེ་ཁོ་ན་ཉིད་ཀྱི་བསྐང་བ་ལས། དོན་དམ་དྲི་བྲལ་ངོ་བོ་ནམ་མཁའི་སྙིང་། །རང་བཞིན་
ལྷུན་གྲུབ་འགགས་པ་མེད་པའི་མདངས། །ཀུན་ཁྱབ་ལྷ་ཆེན་ངང་དུ་ངེས་རྙེད་པའི། །དོན་དམ་མཆོག་གི་མཆོད་པས་ཐུགས་དམ་བསྐང་། །བདེ་གསལ་མི་རྟོག་དབྱིངས་རིག་དབྱེར་མེད་པ། །དུས་གསུམ་
རྒྱལ་བ་རྒྱ་མཚོ་འགྲོ་གཅིག་ལམ། །ལྷ་ཆེན་ཐུགས་ཀྱི་དགོངས་པ་ཟབ་ཞིའི་ངང་། །ཇི་བཞིན་མཉམ་པར་བཞག་པས་ཐུགས་དམ་བསྐང་། །ཞེས་གསུངས་པར། ཚུལ་དེ་ལྟ་བུས་ཉམས་སུ་བླང་བ་གལ་
ཆེའོ༑ །དེ་ནི་ཡང་གསང་མཆོག་གི་རྟེན་གྱི་རིམ་པའོ། །དེ་ལྟར་རྟེན་རྫས་རྣམས་ལེགས་པར་འཛོམས་ནས་ཐང་ལྷའི་ལས་བྱང་རྒྱས་འབྲིང་བསྡུས་གསུམ་གང་རིགས་ལ་བརྟེན་ནས་རྟགས་ཐོན་དུ་བསྒྲུབས་ལ་
སྙིང་རུས་སྡུག་སྲན་ལ་འབད་དགོས་སོ། །དེ་ནི་རྒྱས་པའི་ལུགས་དང་། རྟེན་རྫས་ཁྱེ